KOMISIJOS REGLAMENTAS (EB) Nr. 608/2008
2008 m. birželio 26 d.
dėl laikino muitų tam tikrų rūšių grūdams, importuojamiems 2008-2009 prekybos metais netaikymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 187 straipsnį kartu su 4 straipsniu,
kadangi:
(1)
Siekiant skatinti Bendrijos rinkų aprūpinimą grūdais 2007-2008 prekybos metais, 2007 m. gruodžio 20 d. Tarybos reglamentu (EB) Nr. 1/2008 dėl laikino kai kurių grūdų importo muitų netaikymo 2007-2008 prekybos metais (2) minėtų muitų taikymas buvo nutrauktas iki 2008 m. birželio 30 d. numatant galimybę tokius muitus vėl taikyti, jei būtų sutrikdyta arba galėtų būti sutrikdyta Bendrijos rinka. Turint omenyje padėtį rinkoje pradėjus taikyti šią priemonę ir padėties kitimą artimiausiu metu bei konstatavus kainas, muitai neturėtų būti vėl pradėti taikyti. Todėl, remiantis šiuo dokumentu, muitai ir toliau turėtų būti netaikomi iki pat 2007-2008 prekybos metų pabaigos.
(2)
Remiantis 2008-2009 prekybos metų grūdų rinkos raidos perspektyvomis, didelės kainos turėtų išsilaikyti, atsižvelgiant į nedidelį atsargų kiekį ir į dabartinius 2008 m. derliaus kiekio Komisijos apskaičiavimus. Kad būtų palengvintas rinkos pusiausvyrai tinkantis importo srautas, reikėtų užtikrinti grūdų importo politikos tęstinumą ir toliau 2008-2009 prekybos metais netaikyti importo muitų grūdams, kuriems jie dabar netaikomi. Be to, siekiant taikyti tokias pačias sąlygas kitų grūdų tiekimui į rinką, reikėtų į priemonės taikymo sritį įtraukti ir produktus, kurių KN kodai yra 1008 10 00 ir KN 1008 20 00.
(3)
Vis dėlto, importo muitai turėtų būti nedelsiant vėl pradedami taikyti, jei dėl importuotų kiekių sutrikdoma arba gali būti sutrikdyta Bendrijos rinka arba jei naujojo derliaus grūdų kiekio Bendrijos rinkoje pakanka rinkos pusiausvyrai užtikrinti. Todėl reikėtų numatyti galimybę Komisijai nedelsiant imtis atitinkamų priemonių, kad muitai vėl būtų pradėti taikyti, kai tik dėl padėties rinkoje tai būtų pateisinama, ir nustatyti kriterijus, kuriais vadovaujantis padėtį reikėtų tokia laikyti.
(4)
Bendro žemės ūkio rinkų organizavimo vadybos komitetas nepateikė savo nuomonės per pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
1. 2008-2009 prekybos metais produktams, kurių KN kodai yra 1001 90 99, 1001 10, 1002 00 00, 1003 00, 1005 90 00, 1007 00 90, 1008 10 00 ir KN 1008 20 00, nustatyti importo muitai laikinai nebetaikomi; muitai laikinai nebetaikomi visam importui, kuris vykdomas vadovaujantis bendraisiais tarifais, pagal Reglamento (EB) Nr. 1234/2007 130 straipsnį arba pagal to reglamento 144 straipsnyje nustatytas tarifines kvotas, kurioms taikomas sumažintas muitas.
2. Reglamento (EB) Nr. 1234/2007 195 straipsnio 2 dalyje nustatyta tvarka Komisija gali nuspręsti 136 minėto reglamento straipsnyje numatytais lygiais ir sąlygomis vėl taikyti muitus tokiais atvejais:
a)
jei vieno ar kelių šio straipsnio 1 dalyje minėtų produktų FOB kaina, nustatyta Bendrijos uostuose, yra 180 % mažesnė už Reglamento (EB) Nr. 1234/2007 8 straipsnio 1 dalies a punkte nurodytą referencinę kainą;
b)
jei Bendrijos rinkoje esančio kiekio pakanka rinkos pusiausvyrai užtikrinti.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2008 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 26 d.